ಕೊರೊನಾ ಎಫೆಕ್ಟ್: ಮಳೆಗಾಲದ ಕಾಯಿಲೆಗಳಿಗೆ ಬ್ರೇಕ್! ಡಾ . ಚಂದನ್ ಕುಮಾರ್ ಎಚ್ . ಎನ್ . ಸಾಮಾನ್ಯವಾಗಿ ಮಳೆಗಾಲದಲ್ಲಿ ಈ ಹಿಂದೆಲ್ಲ ಕಾಣಿಸಿಕೊಳ್ಳುತ್ತಿದ್ದ ಕಾಯಿಲೆಗಳ ಪ್ರಮಾಣ ಕೊರೊನಾ ಬಂದ ನಂತರ ಗಣನೀಯವಾಗಿ ಕಡಿಮೆಯಾಗಿದೆ . ಹಿಂದೆಲ್ಲ ಈ ವೇಳೆಗಾಗಲೇ ಡೆಂಗ್ಯೂ , ಮಲೇರಿಯಾ ರೋಗಿಗಳನ್ನು ನೋಡುತ್ತಿದ್ದೆವು . ನೀರಿನಿಂದ ಸಾಂಕ್ರಾಮಿಕ ರೋಗಗಳು ಬರುತ್ತಿದ್ದವು . ಕಾಲು ಬಿರಿಯುವಂತಹ ಚರ್ಮದ ಕಾಯಿಲೆಗಳು ಕಾಣಿಸಿಕೊಳ್ಳುತ್ತಿದ್ದವು . ಈ ವರ್ಷ ಅದ್ಯಾವುದೂ ಕಂಡುಬರುತ್ತಿಲ್ಲ . ಜನಜೀವನವೇ ಅಸ್ತವ್ಯಸ್ತ ಆಗಿರುವುದರಿಂದ ಈ ಕಾಯಿಲೆಗಳು ಕಾಣಿಸಿಕೊಳ್ಳುತ್ತಿಲ್ಲ . ಮೊದಲೆಲ್ಲ ಶನಿವಾರ , ಭಾನುವಾರ ಬಂತೆಂದರೆ ೫೦ರಿಂದ ೬೦ ಪ್ರಕರಣಗಳು ಮಳೆಗಾಲದ ಕಾಯಿಲೆಗಳು ನಮ್ಮಲ್ಲೇ ವರದಿಯಾಗುತ್ತಿದ್ದವು . ಈಗ ಗರಿಷ್ಟ ಎಂದರೆ ೧೦ ಮಂದಿ ಬರುತ್ತಿದ್ದಾರೆ . ಶೇ . ೨೦ರಷ್ಟು ರೋಗಿಗಳನ್ನು ಮಾತ್ರ ನೋಡುತ್ತಿದ್ದೇವೆ . ದಿನಕ್ಕೆ ಹತ್ತು ಸರ್ಜರಿ ಮಾಡುತ್ತಿದ್ದೆವು . ಈಗ ಒಂದು ಸರ್ಜರಿಯಾದರೆ ಹೆಚ್ಚು . ಕಾಯಿಲೆ ತಗ್ಗಲು ಕಾರಣಗಳು ಕೋವಿಡ್ ಸೋಂಕಿನ ಭೀತಿಯಲ್ಲಿ ಜನರ ಹಿತದೃಷ್ಟಿಯಿಂದ ಸರ್ಕಾರ ಜಾರಿಗೊಳಿಸಿದ ಮಾರ್ಗಸೂಚಿಗಳು ಹಾಗೂ ಲಾಕ್ ಡೌನ್ ನಿಂದಾಗಿ ಜನರು ಒಂದೆಡೆ ಸೇರುವುದು ಕಡಿಮೆಯಾಯಿತು . ಕಾರ್ಯಕ್ರಮಗಳು , ಪ್ರವಾಸ ಹೋಗುವುದು ಕಡಿಮೆಯಾದವು . ಪ್ರಾಕೃತಿಕ ಸೌಂದರ್ಯ ಸವಿಯಲು ಚಾರಣ ಹೋಗುವುದು ನಿಂತಿತು . ಪ್ರವಾಸೋದ್ಯಮ ಚಟುವಟಿಕೆ ಕಡಿಮೆಯಾದವು . ಮಳೆ ಬೀಳುವ ಪ್ರದೇಶಗಳಿಗೆ ಜನರು ಲಗ್ಗೆ ಇಡಲಿಲ್ಲ . ಜನರು ವೈಯಕ್ತಿಕ ಸ್ವಚ್ಛತೆಗೆ ಆದ್ಯತೆ ನೀಡುತ್ತಿದ್ದಾರೆ . ಮಳೆಯ ಪ್ರಮಾಣವೂ ಅಷ್ಟಾಗಿ ಕಂಡು ಬರುತ್ತಿಲ್ಲ . ಹೀಗಾಗಿ ಡೆಂಗ್ಯೂ , ಚಿಕುನ್ ಗುನ್ಯ , ಮಲೇರಿಯಾ ಪ್ರಕರಣಗಳು ಅಷ್ಟಾಗಿ ಕಂಡು ಬರುತ್ತಿಲ್ಲ . ಮುಂದಿನ ಇನ್ನುಳಿದೆರಡು ತಿಂಗಳ ಮಳೆಗಾಲದಲ್ಲಿಯೂ ಈ ಕಾಯಿಲೆಗಳು ಹಬ್ಬುವ ಸಾಧ್ಯತೆ ಕಡಿಮೆ ಎಂಬುದು ಆಶಾದಾಯಕ ಬೆಳವಣಿಗೆ . ಏರುತ್ತಿದೆ ಕೋವಿಡ್ ಲಾಕ್ ಡೌನ್ ತೆರವಾಗಿದೆ . ಜನರ ತಿರುಗಾಟ ಆರಂಭವಾಗಿದೆ . ಈ ಸಂದರ್ಭದಲ್ಲಿ ಸಾಮಾನ್ಯವಾಗಿ ನೋಡುವುದು ಕೋವಿಡ್ ರೋಗವನ್ನೇ ಹೊರತು ಬೇರೆ ಕಾಯಿಲೆಗಳನ್ನಲ್ಲ . ಹದಿನೈದು ದಿನಗಳ ಹಿಂದೆ ಕೋವಿಡ್ ಪ್ರಕರಣಗಳು ಇರಲಿಲ್ಲ . ಕಳೆದ ಶುಕ್ರವಾರದ ವೇಳೆಗೆ ನಮ್ಮಲ್ಲೇ ಐವರು ಕೋವಿಡ್ ಸೋಂಕಿತರು ದಾಖಲಾಗಿದ್ದಾರೆ . ಎರಡನೇ ಅಲೆಗಿಂತ ಮೂರನೇ ಅಲೆ ಹೆಚ್ಚಾಗುತ್ತದೆ ಎಂದು ಹೇಳಲಾಗದು . ಆದರೆ ಕೋವಿಡ್ ಸೋಂಕು ಕಡಿಮೆಯಾಗಿದೆ ಎಂದು ನಿರ್ಲಕ್ಷ್ಯ ತಾಳಬಾರದು . ಲಸಿಕೆ ಪಡೆದವರಿಗೂ ಸೋಂಕು ಲಸಿಕೆ ಪಡೆದವರಿಗೂ ಸೋಂಕು ಕಾಣಿಸಿಕೊಂಡಿದೆ . ಕಳೆದ ಶುಕ್ರವಾರ ಏಳು ಮಂದಿಗೆ ಸೋಂಕು ದೃಢಪಟ್ಟಿತ್ತು . ಮಾರನೇ ದಿನ ಮತ್ತೆ ಐವರಿಗೆ ಸೋಂಕು ದೃಢಪಟ್ಟಿತ್ತು . ಬದಲಾದ ಕೊರೊನಾ ತಳಿಗಳ ಕುರಿತು ಸಂಶೋಧನೆಗಳು ನಡೆಯುತ್ತಿವೆ . ಹೀಗಾಗಿ ಯಾವ ತಳಿ ಸೋಂಕು ಹರಡುತ್ತಿದೆ ಎಂದು ಖಚಿತ ನಿರ್ಧಾರಕ್ಕೆ ಬರಲು ಸಾಧ್ಯವಿಲ್ಲ . ಲಸಿಕೆ ಹಾಕಿಸಿಕೊಂಡವರಿಗೂ ಸೋಂಕು ಏಕೆ ಬಂದಿದೆ ಎಂದು ಹೇಳಲು ಸಾಧ್ಯವಾಗುವುದಿಲ್ಲ . ಲಸಿಕೆ ನೀಡುವಾಗ ಆಧಾರ್ ಕಾರ್ಡ್ ನೋಂದಣಿ ಆಗಿರುತ್ತದೆ , ಕೊರೊನಾ ಪರೀಕ್ಷೆ ಮಾಡುವಾಗಲೂ ಆಧಾರ್ ಕಾರ್ಡ್ ನೋಂದಣಿ ಆಗಿರುತ್ತದೆ . ಹೀಗಾಗಿ ಲಸಿಕೆ ಪಡೆದವರಿಗೂ ಸೋಂಕು ದೃಢಪಟ್ಟಿರುವುದು ಖಚಿತವಾಗುತ್ತಿದೆ . ಆದರೂ ಧೃತಿಗೆಡಬೇಕಿಲ್ಲ . ಲಸಿಕೆಯಿಂದ ಶೇ . ೮೦ರಷ್ಟು ಸೋಂಕು ತಗ್ಗುವ ಸಾಧ್ಯತೆ ಇದೆ . ಶಾಲಾ , ಕಾಲೇಜುಗಳು ಆರಂಭವಾಗುತ್ತಿದ್ದು ಪೋಷಕರು ಮಕ್ಕಳ ಆರೋಗ್ಯದ ಕಡೆಗೆ ಗಮನ ಹರಿಸಬೇಕು . ಡಾ . ಚಂದನ್ ಕುಮಾರ್ ಎಚ್ . ಎನ್ . ಕನ್ಸಲ್ಟೆಂಟ್ ಫಿಸಿಷಿಯನ್ , ಭಾನವಿ ಆಸ್ಪತ್ರೆ ಕೋವಿಡ್ ಕುರಿತ ಎಲ್ಲಾ ಲೇಟೆಸ್ಟ್ ಅಪ್ಡೇಟ್ಸ್ ಓದಿ